Morten Østergaard (RV), 2009-03-31:
Det har på mange måder været en pudsig proces i forbindelse med det her lovforslag, som indtil videre alene har haft den effekt at forstærke ledigheden i byggesektoren, fordi regeringen ikke havde styr på sit flertal og sin forligsbinding.
Det har ført til, at der været en stigende arbejdsløshed, fordi alting er gået i stå.
Folk har opsagt de aftaler, som de havde med deres håndværkere.
På den måde må man sige, at regeringens ageren i den her sag indtil videre alene har fremmet krisen og hverken forhindret eller imødegået den.
Det er jo et udtryk for, at regeringen endnu en gang er for lidt og for sent ude, og det synes jeg også blev illustreret under førstebehandlingen, hvor jeg en passant sagde, at finanskrisen stadig var med os.
Det kunne jeg forstå at økonomi- og erhvervsministeren stillede sig fuldstændig uforstående over for, og jeg citerer økonomiog erhvervsministeren
: »Jeg stiller mig uforstående over for, at hr. Morten Østergaard kan stå her og sige, at regeringen ikke både effektivt og meget, meget hurtigt har håndteret de problemer, der har været på de finansielle markeder.« Det er jo egentlig imponerende, når man sådan i øvrigt kan læse i aviserne, at man skal give tid til, at de forskellige pakker virker og det ene og det andet.
Situationen er den, at hverken den ene eller den anden krise er overstået, og at regeringen handler for lidt og for sent.
Det er jo derfor, at vi bl.a. er med til at stille forslag om at øge puljen, så den i det mindste får omfang, hvor man kan regne med, at det har en egentlig effekt.
Så siger fru Louise Schack Elholm fra Venstre, at det ikke har den samme beskæftigelseseffekt at energirenovere.
Det stiller vi os fuldstændig uforstående over for.
Hvor er dokumentationen for det henne?
Det, vi i hvert fald kan konstatere, er, at hvis man kigger ud på det danske erhvervsliv, er beskeden ganske klar.
Lad mig bare citere Niels B. Christiansen fra Danfoss som i dag siger til Berlingske Tidende: »De store lande bør koordinere brugen af deres stimulanspakker og målrette dem mod områder, som styrker økonomien på længere sigt.
Pengene skal bruges fremadrettet og ikke på at holde økonomien rullende i tomgang eller frigear.
Derfor bør der satses på områder inden for klima, miljø og energibesparelser.«
Det er altså en af repræsentanterne fra de meget, meget store danske virksomheder, som alle sammen opfordrer til det, som også oppositionen lægger op til i dag, nemlig at sørge for, at de krisetiltag, som man tager, målrettes noget, som har et fremtidsperspektiv, målrettes fremtidige vækstsektorer.
Det er derfor, at vi foreslår, at den her pulje skal forbeholdes energirigtige tiltag, til energibesparelsesrenoveringsprojekter, rundtomkring.
Samlet set må vi sige, at vi håber, at de ændringsforslag, som vi har stillet, som altså både gør puljen tilgængelig for flere og gør puljen større og længerevarende og som samtidig gør den mere fremadrettet, fordi den alene fokuserer på tiltag, der har med energibesparelse og energirenovering at gøre, bliver vedtaget.
Vi ser frem til behandlingen af ændringsforslagene, som vi håber vil få en positiv medfart.
Ellers må vi stille os meget skeptiske over for, om vi kan støtte lovforslaget.